**Johanna Katariina Matintalo** (s. 11. joulukuuta 1996 Pöytyä) on suomalainen hiihtäjä, joka edustaa Pöytyän Urheilijoita. Matintalo hiihtää Salomonin välineillä ja häntä valmentaa Ville Nousiainen. Aiemmin hänen valmentajanaan ovat toimineet hänen isänsä Martti Matintalo ja Ville Oksanen. Matintalo on erikoistunut perinteiseen hiihtotapaan.

Urheilu-ura
-----------

### Hiihto

Nuorten sarjoissa Matintalon kohokohta ajoittui vuoteen 2017, jolloin hän saavutti alle 23-vuotiaiden MM-kilpailuissa hopeaa 15 kilometrin yhdistelmäkilpailussa Lotta Udnes Wengin jälkeen. Lisäksi hän oli sprintissä 11:s ja 10 kilometrillä 22:s. Matintalo murtautui aikuisten MM-kisoihin ensimmäisen kerran Lahden MM-kisoihin vuonna 2017 oltuaan juuri ennen MM-kisoja Otepään maailmancupissa yhdestoista. Matintalo oli Lahden MM-kilpailuissa 2017 yhdistelmäkilpailussa 29:s. Pyeongchangin olympialaisissa 2018 hän sijoittui 15 kilometrin yhdistelmähiihdossa 24:nneksi, perinteisen hiihtotavan sprintissä 19:nneksi sekä perinteisen hiihtotavan 30 kilometrin yhteislähtökilpailussa 18:nneksi. Seefeldin MM-kilpailuissa 2019 hän oli 10 kilometrin perinteisen hiihtotavan kilpailussa 17:s ja yhdistelmäkilpailussa 32:s. Oberstdorfin MM-kilpailuissa 2021 hän sijoittui perinteisen hiihtotavan 30 kilometrin yhteislähtökilpailussa 13:nneksi, perinteisen hiihtotavan sprintissä 26:nneksi ja 15 kilometrin yhdistelmäkilpailussa 30:nneksi. Hän hiihti toisen osuuden Suomen pronssia voittaneessa viestijoukkueessa. Pekingin olympialaisissa 2022 hän sijoittui 15 kilometrin yhdistelmäkilpailussa 12:nneksi, perinteisen hiihtotavan 10 kilometrin väliaikalähtökilpailussa 14:nneksi ja 4 × 5 kilometrin viestissä neljänneksi. Planican MM-kilpailuissa 2023 hän oli viestissä neljäs, 30 kilometrin perinteisen hiihtotavan yhteislähtökilpailussa 25:s ja perinteisen sprintissä 26:s.

Matintalo kilpaili maailmancupissa ensimmäisen kerran Rukalla marraskuussa 2014. Ensimmäiset maailmancupin pisteensä hän saavutti oltuaan yhdestoista Otepään 10 kilometrin perinteisen hiihtotavan kilpailussa helmikuussa 2017. Kymmenen parhaan joukkoon hän sijoittui ensimmäisen kerran oltuaan kymmenes Lahden 10 kilometrin perinteisen kilpailussa maaliskuussa 2018. Uransa ensimmäisen maailmancupin palkintokorokesijan hän otti 1.1.2022 Oberstdorfissa, Tour de Skin osakilpailussa, ollen perinteisen sprintissä kolmas. Hän oli kolmas Beitostølenin perinteisen hiihtotavan sprintissä joulukuussa 2022. Yksittäisessä maailmancupin osakilpailussa hän on parhaimmillaan ollut toinen Falunin 10 kilometrin perinteisen hiihtotavan väliaikalähtökilpailussa maaliskuussa 2024. Viestissä hän on ollut toinen Lahdessa maaliskuussa 2020 sekä kolmas Beitostølenissä joulukuussa 2018 ja Lahdessa tammikuussa 2021.

SM-kisoissa Matintalo saavutti kultaa perinteisen sprintissä Pyhäjärvellä vuonna 2021 lyötyään ennakkosuosikki Jasmi Joensuun ja Kaupissa 2023. Hän voitti 20 kilometrin perinteisen hiihtotavan Suomen-mestaruuden 2024. SM-hopeaa hän on saavuttanut 15 kilometrin yhdistelmäkilpailussa 2018, 10 kilometrin perinteisen hiihtotavan kilpailussa 2021, 30 kilometrin perinteisen kilpailussa 2022 ja 5 kilometrin perinteisen kilpailussa 2023 sekä pronssia 30 kilometrin perinteisen kilpailussa 2018 ja 10 kilometrin perinteisen hiihtotavan takaa-ajokilpailussa 2024.

### Yleisurheilu

Matintalo on voittanut hiihdon SM-kullan lisäksi myös yleisurheilun SM-kultaa 800 metrin juoksussa Vaasan Kalevan kisoissa 2013. Vuosina 2011 ja 2012 hän voitti samalla matkalla hopeaa ja 2014 pronssia. Hänen Kalevan kisoissa vuonna 2011 saavuttama aikansa 2.05,87 oli tuolloin paras alle 15-vuotiaan juoksema aika kauden aikana maailmassa. Aika on 15- ja 17-vuotiaiden Suomen ennätys. 

Matintalolla on nimissään myös 600 metrin 14- (1.34,21), 15- (1.33,84) ja 17-vuotiaiden (1.31,45) Suomen ennätys ja 1 000 metrin 14- (2.58,51) sekä 15- ja 17-vuotiaiden (2.51,97) Suomen ennätys. Hän juoksi 400 metrin ennätyksensä Tampereella 9. syyskuuta 2012 aikaan 55,05 parantaen entistä ennätystään 1,02 sekuntia. Aika on kaikkien aikojen toiseksi nopein aika Suomessa 400 metrillä 16-vuotiaiden ikäluokassa; vain Ella Räsänen on ollut nopeampi. Matintalon aika oli lisäksi naisten 400 metrillä Suomen vuositilastossa 2012 toiseksi nopein.

Matintalo on voittanut myös maastojuoksun Suomen-mestaruuskilpailuissa 2012 ja 2013 4 kilometrin juoksun N-17-sarjassa. Viestijuoksun SM-kilpailuissa hän saavutti 4 × 800 metrin viestissä Turun Urheiluliiton joukkueessa kultaa 2013 ja pronssia 2014. Hänellä on myös pronssia viestijuoksun Suomen-mestaruuskilpailuista 2011 naisten 4 x 400 metrin viestistä Liedon Parman joukkueessa.

#### Henkilökohtaiset ennätykset

##### Ulkoradat

| *Matka* | *Aika* | *Paikka* | *Päivä* |
| --- | --- | --- | --- |
| **400 m** | 55,05 | Tampere | KLL 9. syyskuuta 2012 |
| **800 m** | 2.05,87 | Turku | Kalevan kisat 6. elokuuta 2011 |
| **1 500 m** | 4.27,59 | Espoo | Alle 20-vuotiaiden Pohjoismaiden-mestaruuskilpailut 30. elokuuta 2015 |
| **3 000 m** | 10.16,92 | Savonlinna | N19 SM-pronssia 16. elokuuta 2015 |
| **5 000 m** | 17.33,44 | Lappeenranta | N22 SM-hopeaa 7. elokuuta 2016 |

Yksityiselämä
-------------

Matintalo asuu Rovaniemellä yhdessä avopuolisonsa maajoukkuehiihtäjä Lauri Vuorisen kanssa.

Lähteet
-------

1. 1 2  Johanna Matintalo Tilastopaja (vaatii kirjautumisen, maksullinen palvelu).
2. ↑  Paha menetys suomalaiselle suksitallille – kotimaan ykköspyssy loikkasi kilpailijan riveihin *www.iltalehti.fi*. Viitattu 26.5.2020.
3. ↑  Pulkkinen, Aki-Petteri: Maajoukkuehiihtäjä Johanna Matintalo vaihtoi valmentajaa *Helsingin Sanomat*.  24.7.2023. Viitattu 24.8.2023.
4. ↑  Lehtonen, Matti: Matintalo pärjää ladulla ja radalla (Arkistoitu sivu) *Turun Tienoo*.  22.2.2011.  Arkistoitu 29.4.2013. Viitattu 28.2.2015.
5. 1 2  Anni Saarela: Maajoukkuepariskunta Johanna Matintalon ja Lauri Vuorisen kotona ei puhuta hiihdosta – Suomen mestari laittaa avopuolisolle juoksussa kampoihin *Iltalehti*.  18.12.2020. Viitattu 21.1.2021.
6. 1 2 3 4 5 6 7  Johanna Matintalo Kansainvälinen hiihtoliitto (FIS).  (englanniksi)
7. ↑  Johanna Matintalo hiihti hopeaa nuorten MM-kisoissa! Norjalainen oli niukasti parempi *Aamulehti.fi*.  4.2.2017. Viitattu 2.1.2022.
8. ↑  Matintalo paras suomalainen MM-sprinteissä *Yle Urheilu*.  1.2.2017. Viitattu 1.2.2017.
9. ↑  Krista Pärmäkoskelle pronssia – ensimmäinen henkilökohtainen olympiamitali *Keskisuomalainen*.  10.2.2018. Viitattu 2.1.2022.
10. ↑  Holopainen, Pekka: Hopeaa vasta 14-vuotiaana - uskomaton juoksijalupaus! *Iltasanomat.fi*.  6.8.2011. Viitattu 2.1.2022.
11. ↑  Pusa, Ari: Vain 14-vuotias Johanna Matintalo voitti hopeaa 800 metrillä (Arkistoitu sivu) *Helsingin Sanomat*.  6.8.2011.  Arkistoitu 30.4.2013. Viitattu 28.2.2015.
12. ↑   [vanhentunut linkki]
13. ↑  Koululaisten mestaruuskilpailut Tampereella *Yleisurheilu.fi*.  9.9.2012.  Arkistoitu 2.4.2015. Viitattu 28.2.2015.
14. ↑  Moisio, Jukka: Junioreiden PM-kisat: Uusimäki kauden kärkiaikaan – Raitanen ja Vainio mainiossa estevauhdissa *Etusuora.com*.  30.8.2015. Viitattu 31.8.2015.

Aiheesta muualla
----------------

* Johanna Matintalo Kansainvälinen hiihtoliitto (FIS).  (englanniksi)
* Johanna Matintalon tulokset Hiihtoliiton tietokannassa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Yle
* Tilastopaja 🔒

 |

 |